作者:盧綸
標題:早春遊樊川野居卻寄李端校書兼呈崔峒補闕司空曙主簿耿湋拾遺
內容:白水遍溝塍，青山對杜陵。晴明人望鶴，曠野鹿隨僧。古柳連巢折，荒堤帶草崩。陰橋全覆雪，瀑溜半垂冰。鬥鼠搖松影，遊龜落石層。韶光偏不待，衰敗巧相仍。桂樹曾爭折，龍門幾共登。琴師阮校尉，詩和柳吳興。舐筆求書扇，張屏看畫蠅。卜鄰空遂約，問卦獨無徵。投足經危路，收才遇直繩。守農窮自固，行樂病何能。掩帙蓬蒿晚，臨川景氣澄。颯然成一叟，誰更慕鶱騰。